**ELEMENTI I KRITERIJI OCJENJIVANJA IZ PREDMETA POVIJEST**

PREDMET: POVIJEST, ŠK.GOD. 2025./2026.

U procesu učenja i poučavanja Povijesti provode se tri pristupa vrednovanju: **vrednovanje za učenje, vrednovanje kao učenje i vrednovanje naučenog**.

Svrha **vrednovanja za učenje** jest poticanje i usmjeravanje učenja pravodobnim povratnim informacijama. Provodi se sustavnim i kontinuiranim praćenjem individualnih i skupnih aktivnosti učenika, ciljanim pitanjima i razgovorom s učenicima te pisanim kontrolnim i praktičnim vježbama poput popunjavanja slijepih karata, lenti vremena, različitih grafičkih prikaza i mapa, nastavnih listića i slično. Važnu ulogu u vrednovanju za učenje imaju pravodobne i jasne povratne informacije.

**Vrednovanje kao učenje** promatra se kao sastavni dio učenja, a provodi se postupcima koji obuhvaćaju samovrednovanje i samoprocjenu učenika, kao i učeničko vrednovanje i procjenu radova drugih učenika. U procesu vrednovanja kao učenja učenik procjenjuje vlastito razumijevanje i poznavanje različitih postupaka i metoda, vlastite radove i uspješnost njihova prezentiranja i drugo. Učenici mogu vrednovati učenje i rezultate ostalih učenika, posebno nakon prezentiranja različitih individualnih i skupnih radova.

**Vrednovanje naučenog** provodi se najčešće nakon obrađene nastavne teme i rezultira ocjenom iz pisane provjere znanja ili usmenog odgovaranja.

Na kraju nastavne godine zaključna ocjena treba iskazati ukupnu usvojenost ishoda učenja, odnosno kako učenik iskazuje opseg i dubinu znanja i razumijevanja povijesnih događaja, pojava i procesa, konceptualno i proceduralno znanje.

Elementi ocjenjivanja:

1. Činjenično znanje
2. Konceptualno znanje
3. Proceduralno znanje

**Činjenično znanje** uključuje dvije glavne sastavnice. Prva je poznavanje najvažnijih činjenica (događaja, osoba, godina) iz povijesti svijeta i nacionalne povijesti, a uključuje pet glavnih područja ljudske djelatnosti: društvo, politika, ekonomija, znanost i tehnologija, kultura. Druga je poznavanje i razumijevanje temeljnih povijesnih pojmova.

Ovaj element ocjenjivanja najčešće uključuje ocjene iz pisanih i usmenih provjera znanja.

**Konceptualno znanje** uključuje šest koncepata koji omogućuju učenicima razumijevanje kako povjesničar radi, što ga zanima, kako stvara i konstruira povijesno znanje i razumijevanje. Tehnički koncepti u nastavi povijesti su:

1. *vrijeme i prostor*- ovim konceptom se izgrađuje osjećaj za tijek, slijed i trajanje događaja, kao i povezanost između čovjekova života i prirodne sredine (fizičkog prostora) koja ga okružuje;
2. *uzroci i posljedice*- ovim se konceptom objašnjavaju čimbenici koji su doveli do pojedinih povijesnih događaja, pojava i procesa, kao i rezultati tih zbivanja;
3. *kontinuitet i promjene*- ovim konceptom učenici proučavaju promjene u vremenu, ali i ono što ostaje isto ili slično (institucije, tradicije, politički sustavi, vrijednosti, načini života);
4. *rad s povijesnim izvorim*a- ovaj koncept podrazumijeva korištenje različitih vrsta povijesnih izvora, razumijevanje značenja izvora u proučavanju prošlosti te oblikovanje odgovora koji uključuju podatke iz izvora;
5. *povijesna perspektiva*- ovaj koncept omogućuje učeniku da sagleda prošlost vodeći računa o vremenskom i društvenom kontekstu razdoblja koje proučava;
6. *usporedba i sučeljavanje*- ovaj koncept omogućuje da se povijesni događaji, pojave i procesi te djela ljudskog stvaralaštva bolje razumiju i objasne, tako da se uočavaju njihove sličnosti, zajednička obilježja ili međusobne različitosti i utjecaji.

Ovaj element ocjenjivanja najčešće uključuje različite vrste zadataka vezane uz izrade lente vremena ili druge oblike kronoloških prikaza, snalaženje na povijesnoj karti ili slijepoj karti, analizu primarnih i sekundarnih povijesnih izvora i drugih vrsta povijesnih tekstova.

**Proceduralno znanje** uključuje poznavanje metoda prikupljanja, sređivanja i obrade podataka, znanje o načinima interpretacije i pisanja povijesnog eseja, referata ili drugog oblika rezultata rada povijesnog istraživanja.

Ovaj element uključuje ocjene iz različitih oblika rezultata rada vezanih uz samostalno povijesno istraživanje učenika (povijesni esej, referat, plakat, prezentacija, digitalni alati itd.).

**Usmeno provjeravanje (činjenično i konceptualno znanje):**

|  |  |
| --- | --- |
| OCJENA: | KRITERIJ: |
| Odličan (5) | Učenik točno navodi i objašnjava povijesne činjenice: događaje, osobe, godine. U potpunosti razumije povijesne procese i pojave i samostalno ih objašnjava. Poznaje temeljne kronološke odrednice i ispravno se koristi povijesnom kartom. Ispravno koristi povijesnu terminologiju u opisivanju prošlih događaja. Točno odgovara na postavljena potpitanja i samostalno formulira odgovore. |
| Vrlo dobar (4) | Učenik većinom i uz manju pomoć učiteljice točno navodi i objašnjava povijesne činjenice: događaje, osobe, godine. Većinom razumije povijesne procese i pojave i samostalno ih objašnjava. Poznaje temeljne kronološke odrednice i ispravno se koristi povijesnom kartom uz manja odstupanja. Ispravno koristi povijesnu terminologiju u opisivanju prošlih događaja. Točno odgovara na postavljena potpitanja i većinom samostalno formulira odgovore. |
| Dobar (3) | Učenik uz pomoć učiteljice navodi i objašnjava povijesne činjenice: događaje, osobe, godine. Većinom razumije povijesne procese i pojave, ali ih samostalno ne zna objasniti. Poznaje temeljne kronološke odrednice i snalazi se na karti uz pomoć učiteljice ili veća odstupanja. Ispravno koristi povijesnu terminologiju u opisivanju prošlih događaja, ali nije samostalan u opisivanju. Na dio pitanja točno odgovara, ali ima dosta rupa u znanju. |
| Dovoljan (2) | Učenik odgovara isključivo uz pomoć učiteljice i navodi samo najosnovnije povijesne činjenice: događaje, osobe, godine. Većinom ne razumije povijesne procese i pojave i ne zna ih samostalno objasniti. Poznaje samo osnovne kronološke odrednice i na karti se snalazi isključivo uz pomoć učiteljice i/ili velika odstupanja. Poznaje samo temeljnu povijesnu terminologiju. Zna odgovor na manji dio postavljenih pitanja. |
| Nedovoljan (1) | Učenik niti uz pomoć učiteljice ne zna navesti najosnovnije povijesne činjenice: događaje, osobe, godine. Ne razumije povijesne procese i pojave i ne zna ih objasniti. Ne prepoznaje niti najosnovnije kronološke odrednice i ne snalazi se na karti. Ne poznaje temeljnu povijesnu terminologiju. Ne zna odgovor na većinu postavljenih pitanja. |

**Pisano provjeravanje (činjenično i konceptualno znanje):**

|  |  |
| --- | --- |
| OCJENA: | KRITERIJI: |
| Odličan (5) | 90-100 % riješenosti ispita |
| Vrlo dobar (4) | 76-90 % riješenosti ispita |
| Dobar (3) | 61-75 % riješenosti ispita |
| Dovoljan (2) | 50-60 % riješenosti ispita |
| Nedovoljan (1) | ispod 50% riješenosti ispita |

**Pisani samostalni radovi učenika (proceduralno znanje):**

|  |  |
| --- | --- |
| OCJENA: | KRITERIJI: |
| Odličan (5) | Učenik poznaje i primjenjuje metode, postupke i procedure u istraživanju prošlosti. Rezultate svoga rada prezentira u obliku referata, eseja, plakata, prezentacije ili nekom drugom digitalnom obliku. Rad ima zadanu strukturu i sadržajno je u potpunosti točan. |
| Vrlo dobar (4) | Učenik poznaje i primjenjuje metode, postupke i procedure u istraživanju prošlosti. Rezultate svoga rada prezentira u obliku referata, eseja, plakata, prezentacije ili nekom drugom digitalnom obliku. Rad ima zadanu strukturu uz manja odstupanja, a sadržajno je točan, no pomalo nejasan. |
| Dobar (3) | Učenik poznaje i primjenjuje metode, postupke i procedure u istraživanju prošlosti. Rezultate svoga rada prezentira u obliku referata, eseja, plakata, prezentacije ili nekom drugom digitalnom obliku. Rad ima zadanu strukturu uz veća odstupanja, a sadržajno je točan, no nejasan i nepotpun. |
| Dovoljan (2) | Učenik poznaje metode, postupke i procedure u istraživanju prošlosti, ali ih u potpunosti ne primjenjuje. Rezultate svoga rada prezentira u obliku referata, eseja, plakata, prezentacije ili nekom drugom digitalnom obliku. Rad ima zadanu strukturu, ali nedostaju svi dijelovi, a sadržajno je prepisan iz izvora ili interneta. |
| Nedovoljan (1) | Učenik nije predao rad u dogovoreno vrijeme. |

Za svaki tip zadatka izrađuju se rubrike ocjenjivanja prema kojima se daje ocjena. Rubrike su podložne promjenama.

**Ocjenjivanje eseja:**

|  |  |
| --- | --- |
| OCJENA: | KRITERIJI: |
| Odličan (5) | Sadržaj rada odgovara naslovu. Odgovor je opisan i dovoljno dugačak. Sadrži sve točne informacije i podatke koje su posložene u logičkom slijedu. Sadrži uvod, razradu i zaključak koji su u potpunosti razrađeni u skladu s pitanjem/temom. |
| Vrlo dobar (4) | Sadržaj rada odgovara naslovu. Odgovor je opisan i dovoljno dugačak. Većinom sadrži točne informacije koje su posložene u logičkom slijedu. Sadrži uvod, razradu i zaključak, a jedan od ta tri dijela nije dovoljno razrađen. |
| Dobar (3) | Sadržaj rada većinom odgovara naslovu. Odgovor je opisan, ali nedovoljno dugačak. Sadrži dosta nebitnih informacija i izostavlja neke bitne. Informacije nisu posložene u logičkom slijedu. Sadrži uvod, razradu i zaključak, a dva od ta tri dijela nisu dovoljno razrađena. |
| Dovoljan (2) | Sadržaj rada ne odgovara u potpunosti naslovu. Odgovor je vrlo kratak i nepotpun. Sadrži dosta nebitnih i netočnih informacija. Informacije nisu posložene u logičkom slijedu i nema uvoda, razrade i zaključka. |
| Nedovoljan (1) | Odgovor uopće nije povezan s pitanjem. |

**Ocjenjivanje referata:**

|  |  |  |  |
| --- | --- | --- | --- |
| OCJENA | KRITERIJI: | | |
|  | Znanje | Obrađenost teme | Izgled i struktura rada |
| Odličan (5) | Pokazano znanje je potpuno i točno, nema pogrešnih informacija | Tema je jasno izložena, rečenice su samostalne i smislene. U radu su izloženi temeljni problemi, pokazana je vještina razumijevanja, objašnjavanja i povezivanja povijesnih procesa, postoji i vlastito mišljenje. | Zadana struktura u potpunosti je poštivana. Poštivana pravopisna i jezična pravila. Rad je precizan i uredan. |
| Vrlo dobar (4) | Pokazano znanje je uglavnom točno, ali nedostaju neki podatci. | Tema je uglavnom jasno izložena, rečenice nisu u potpunosti samostalne, na mjestima se pronalaze rečenice iz udžbenika. U radu su izloženi temeljni problemi, ali nije u potpunosti pokazana vještina razumijevanja, objašnjavanja i povezivanja povijesnih procesa, vlastito mišljenje nema. | Zadana struktura je uglavnom poštivana, postoje sitna odstupanja. Uglavnom poštivana pravopisna i jezična pravila. Rad je precizan i uredan. |
| Dobar (3) | Postoji nedostatak podataka, ali i netočnih podataka, pokazuje dobro znanje. | Način pisanja ukazuje na nejasnoće, tekst je nesamostalan, drži se / parafrazira isključivo udžbenički tekst, nisu izloženi temeljni problemi, vještina razumijevanja i povezivanja nije pokazana. | Zadana struktura nije u potpunosti poštivana, postoje neka odstupanja. Sadrži dosta pravopisnih pogrešaka. Rad nije precizan i uredan. |
| Dovoljan (2) | Većina podataka nedostaje, izneseni podatci su često netočni. | Tema nije objašnjena, nedostaje većina ili je pogrešno objašnjeno. Rad je nejasan. Rečenice su tek nizane jedna iza druge. | Zadana struktura nije u potpunosti poštivana, postoje veća odstupanja. Pravopisne i stilske pogreške utječu na razumijevanje teksta. Rad nije precizan i uredan. |
| Nedovoljan (1) | Rad nije predan u dogovoreno vrijeme. | Rad nije predan u dogovoreno vrijeme. | Rad nije predan u dogovoreno vrijeme. |

**Ocjenjivanje plakata i prezentacija:**

|  |  |
| --- | --- |
| OCJENA: | KRITERIJ: |
| Odličan (5) | Rad je pregledan i istaknut je naslov i podnaslovi. Tema je opisana sažeto i jasno. Podaci su u potpunosti točni. Sadrži slike, grafikone, tablice, fotografije, karte. Slikovni materijal je povezan s tekstom i objašnjen. Slova su dovoljno velika i čitka. Prezentacija teme ima strukturu: uvod, sadržaj i zaključak. |
| Vrlo dobar (4) | Rad je većinom pregledan i istaknut je naslov. Tema je opisana sažeto i jasno. Podaci nisu u potpunosti točni ili nedostaju neki bitni podaci. Rad sadrži slike, grafikone, tablice, fotografije, karte. Slikovni materijal je većinom povezan s tekstom i objašnjen. Slova su dovoljno velika i čitka. Prezentacija teme ima strukturu: uvod, sadržaj i zaključak. |
| Dobar (3) | Rad nije pregledan, ima istaknut naslov. Tema je nejasno opisana. Sadrži netočne i nepotpune podatke. Rad sadrži nedovoljno slika, grafikona, tablica, fotografija, karti. Slikovni materijal je djelomično povezan s temom ili nije objašnjen. Slova nisu dovoljno velika i čitka. Prezentacija teme nema jasnu strukturu ili jedan dio nije dovoljno objašnjen. |
| Dovoljan (2) | Rad je nepregledan i nejasan. Ima naslov, ali sadržajno nije jasno opisan. Sadrži dosta netočnosti ili nedostaju bitni podaci. Nema slikovnog materijala. Slikovni materijal nije povezan s temom i objašnjen. Slova su mala i nečitka. Prezentacija nema jasnu strukturu. Učenik čita s plakata ili prezentacije. |
| Nedovoljan (1) | Rad nije predan u dogovoreno vrijeme. |

**Ocjenjivanje slijepih karata:**

|  |  |
| --- | --- |
| OCJENA: | KRITERIJ: |
| Odličan (5) | Slijepa karta je u potpunosti ispunjena traženim sadržajima i podacima. U radu su korištene različite zadane boje i simboli. Rad je uredan, pregledan i precizan. |
| Vrlo dobar (4) | Slijepa karta je većinom ispunjena traženim sadržajima i podacima. U radu su korištene različite zadane boje i simboli. Postoje manja odstupanja u lociranju sadržaja. Rad je uredan i pregledan. |
| Dobar (3) | Slijepa karta je ispunjena traženim sadržajima i podacima uz dosta odstupanja. U radu nisu korištene sve zadane boje i simboli. Postoje veća odstupanja u lociranju sadržaja. Rad nije uredan i pregledan. |
| Dovoljan (2) | Slijepa karta je ispunjena nepotpuno ili uz dosta netočnosti. U radu nisu korištene zadane boje i simboli. Postoje veća odstupanja u lociranju sadržaja. Rad je neuredan i nepregledan |
| Nedovoljan (1) | Slijepa karta je predana prazna i bez unesenih sadržaja. |

**Zaključna ocjena**

Zaključna ocjena proizlazi iz sva tri jednakovrijedna elementa vrednovanja.

Izvor: Kurikulum za nastavni predmet povijest (18.3.2019.g.)